和子瞻次孫覺諫議韵題邵伯閘上斗野亭見寄
作者：蘇轍
朝代：宋

paragraphs: 扁舟未遽解，坐待兩閘平。
濁水汙人思，野寺爲我清。
昔遊有遺咏，枯墨存高甍。
故人獨未來，一樽誰與傾。
北風吹微雲，莫寒依月生。
前望邗溝路，却指鐵甕城。
茅檐卜茲地，江水供晨烹。
試問東坡翁，畢老幾此行。
奔馳力不足，隠約性自明。
早爲歸耕計，免慚老僧榮。